  Анжелика Тихонова корреспондент Удмуртиысь «Селычка» нылпи санаторий «Лучшее — детям» ӟечлык пус басьтӥз. Ужъюртлэн ыстэм муртъёсызлы данъетэз сётӥзы шуркынмон пумын Москваын Россилэн Мер палатаяз. Со сярысь ивортэ элькунысь тазалыкез утёнъя министерстволэн пресс-службаез. Пусъём, «Лучшее — детям» Росси программа 2008-тӥ арысен ужа. Валтӥсь ужпумез — нылпи садъёсын но школаосын дышетон, нылпиослэсь тазалыксэс утён, спортъя визьнодан, нылпиослэсь ваньмон дырзэс но шутэтсконзэс радъян, нылпиослы но быдэ вуымтэ пиналъёслы вылӥ ӟечлыко вузъёс вуттон удысъёсын ӟечлыко юрттӥськетэз вӧлмытон. 2016-тӥ арын программалэн лауреатъёсыз луизы Россиысь 30 улосъёсысь 80 огазеяськонъёс. Вань ӵектосъёс Улосъёсысь экономикаез эскеронъя центрысь ӧнерчиослэн дунъетсы пыр ортчизы. «Селычка» нылпи санаторий дышетонъя «Поттериада» программаеныз тодматӥз. Со Удмуртиын гужем вакытэ улонэ пыӵатӥське но Джоан Роулинглэн Гарри Поттер сярысь книгаосызъя кылдытэмын. «Программа сюжетно-ролевой шудон амалэн радъямын. Со пиналъёслы шудонэз валаны, улонысь пӧртэм учыръёсын асьэсдыз возьыны дышетэ но выжыкыллэн аспӧртэм дуннеяз зымыны луонлык сётэ», — пусйизы министерстволэн пресс-службаяз. Тегъёс: Тазалык Удмуртия Тазалыкезутёнъяминистерство пиналъёс Мерпалата  